થરાદ એસ.ટી.ડેપોમાં બસની ઘટ વચ્ચે તેના ડ્રાઇવર-કંડકટરોને યથાવત પગાર વચ્ચે તેમના મુસાફરીના કિલોમીટર વધારી દેવામાં આવતાં તેઓ ભારે રોષે ભરાયા હતા.અને તેમની પડતર માંગણીઓ સાથે શનિવારની બપોરના 12 વાગ્યા પછી અચાનક હડતાળ ઉપર ઉતરી જતાં એક્સપ્રેસ તથા લોકલ તમામ રૂપ રૂટની બસોના પૈડા થંભી જવા પામ્યાં હતાં.ક્રુ મેમ્બરોએ એસ.ટી.ડેપોના સત્તાવાળાઓના મનસ્વી નિર્ણય સામે તાનાશાહી નહીં ચલેગા સૂત્રોચ્ચાર પણ કર્યા હતા.બીજીબાજુ ઉનાળાની કાળઝાળ ગરમીમાં એસટી બસો બંધ થવાના કારણે અનેક અબાલ-વૃદ્ધ મુસાફરો અટવાઈ જવા પામ્યા હતા આથી ભારે હાલાકી ના કારણે તેમની હાલત કફોડી થવા પામી હતી.